मितानी के महिमा बड़ जबर हावय। इतिहास मा एखर कई ठन उदाहरन हावय। पारा, परोस परिवार के दुस्मनी ह परेम म बदल जथे तेला कोना समझ नई सकयं। चुनाव के बेरा म मोदीजी पाकिस्तान ल लताड़त रहिस हे अउ प्रधानमंत्री बनतेच्च सार्क देस के प्रधानमंत्री मन ल नेवता भेजिस, जेमा पाकिस्तान घलो हावय। ये बात ऊपर देस के बहुत झन नागरिक मन ऊंगली उठइन। हमर देस के मनखे के मुड़ ल काट के धड़ ल हमर देस भेजिस जेखर दुख अउ रीस ह दिखत रहिस हे। ये सब बात ठीक हावय येला यदि दुस्मनी के कारण मान के बइठ जाबो तब तो ओखर अत्याचार बाढ़ते रइही। कभू भी येमा सुधार नई हो सकय। आलोचना करना अपन जगह ठीक हावय, फेर ये सब बंद होवय एखर बर सम्बन्ध सुधारना जरूरी हावय। आपसी सम्बन्ध म विश्वास अउ परेम के धारा बोहाही तभे ये सब घटना अपन आप बंद हो जही।
एक काश्मीर के मुद्दा दुस्मनी के कतेक रंग देखावत हावय। अतेक बछर ले कभी सम्बन्ध सुधर नई पाईस। परिवार के मुखिया के रवैया ह सम्बन्ध बनाथे अउ बिगाड़थे। बात अउ व्यवहार ऊपर सम्बन्ध कायम रहिथे। आज के प्रधानमंत्री जब कार्यभार सम्हालिस तब वो ह जानत रहिस हे, पाक ल ओखर व्यवहार ऊपर लताड़त रहिस हे। फेर पद सम्हाले के बाद ओखर व्यवहार ल देख के कई झन के मन म संका आगे के कथनी अउ करनी म फरक हावय। नहीं अइसना बात नोहय घर में मुखिया बदलथे तब सम्बन्ध म परिवर्तन हो थे, अच्छा होवय या फेर गिनहा होवय। मोदीजी जब देस के मुखिया बनिस तब सब ले पहिली मितानी के हाथ बढ़ा के सार्क देस के सब मुखिया ल नेवता दिस। मोदीजी के कार्य करे के तरीका सब ल देरी ले समझ म आइस। आलोचक तो आलोचना करतेच हावय। ऊंखर काम हे बाल के खाल निकालना। फेर गहराई ले सोचे अउ देखे जाय तो परेम ल कहि दिस के गोली के अवाज में बात सुनई नई देवय। ये बंद होना चाही। मोदीजी समझगे हावय के सिर काटे के काम अब बंद हो ही। अनायास गोली चले के घटना कमती होही। काबर के अब ये देस के मुखिया के तेवर बदल गे हावय। पहिली के मुखिया अपन घर म परेम ले बुला के खवा-पिया के हमला गोली के अवाज बंद करे बर नई कहिस। हमर गोली अउ आक्रमन के जवाब आक्रमन ले दिस। आज समय बदल गे हावय।
गोली के ताकत ल तो पाक ह देख डरे हावय। बहुत दिन के बाद सांति अउ परेम के भासा ले ओखर हिरदय नरम होगे। नवाज शरीफ के देह के भासा ओखर विनम्रता अउ परेम के भाव ल परगट कर दिस। ये ह ऊपरी नोहय। फेर एक नेता अपन आसपास अउ सेना ल अपन भासा के संग ये परेम के भासा ल समझा पाही। वो ह कही सकहि के बेवजह के झगरा सिरिफ इन्सानियत ल खतम करत हावय। आज मितानी करके तो देखन, येखर ले हमला कतका फायदा हावय तेन ह समझ म आही। ये भाव नवाज शरीफ के हावय। देस क मनखे मन ल सांति बना के रखना चाही। नवा मुखिया के ये पहल काय रंग लाही देखव अउ गुनव। मितानी हमर संस्कृति आय। हर संस्कृति खुसहाली देथे।
-सुधा वर्मा
hne_Deva hne_Deva hne_Deva mai_Deva